Barnshafandi konur gætu þurft að fæða í neyðarskýlum Barnaheill – Save the Children á Íslandi vara við því að barnshafandi konur gætu þurft að fæða í fjöldahjálparstöðvum sem komið var upp í kjölfar jarðskjálfta og flóðbylgju í Japan . Fulltrúar samtakanna , sem berjast fyrir mannréttindum barna , hittu Nao Saito í Shichigo-barnaskólanum sem breytt hefur verið í fjöldahjálparstöð . Nao á að eiga barn sitt í næstu viku . Vegna skorts á eldsneyti , er hún hrædd um að ná ekki í tíma á sjúkrahúsið í borginni Sendai . „ Nær hálf milljón manna er á vergangi eftir flóðbylgjuna og margir þeirra búa í yfirfullum fjöldahjálparstöðvum á nær 600 kílómetra strandlengju Japans . Það er því miður hætt við að konur , sem eru langt gengnar með barn , neyðist til að fæða í þessum stöðvum , “ segir Stephen McDonald , sem leiðir neyðaraðstoð Barnaheilla – Save the Children í Japan . Víðsvegar um borgina og annars staðar á flóðasvæðinu hafa myndast langar biðraðir við bensínstöðvar þar sem fólk bíður í allt að fimm tíma til að fá sinn skammt af eldsneyti . Stephen McDonald segir að í ljósi aðstæðna sé eðlilegt að fjöldi barnshafandi kvenna hafi miklar áhyggjur af því hvar þær geti fætt börn sín . „ Það er afar mikilvægt að japönsk yfirvöld fylgist með heilsu og velferð þessara kvenna og bjóði þeim tilhlýðilega þjónustu sem mætir þörfum þeirra . “ Á þeim svæðum í Japan , sem urðu fyrir flóðbylgju , hefur Barnaheill – Save the Children komið upp barnvænum svæðum til að gera börnum kleift að leika sér við önnur börn á svipuðum aldri á öruggu svæði . Um leið fá foreldrar tækifæri til að sinna áríðandi erindum eins og að skrá fjölskylduna á lista fyrir aðstoð í hamförum og hreinsun eftir jarðskjálftann og flóðbylgjuna í síðustu viku . Barnaheill – Save the Children á Íslandi standa fyrir söfnun fyrir börn og fjölskyldur þeirra í Japan . Hægt er að leggja þeim lið með því að hringja í söfnunarsíma 904 1900 ( 1.900 kr. framlag ) eða 904 2900 ( 2.900 kr. framlag ) . Einnig er hægt að leggja frjáls framlög á reikning samtakanna 0327 - 26 – 001989 , kt. 521089-1059 .